Det vakte forargelse helt op i toppen af Venstre, da tidligere statsminister Helle Thorning-Schmidt (S) kort før valgudskrivelsen afviste at møde op i et samråd for at svare på spørgsmål om den danske politiindsats i forbindelse med terrorangrebet i København. I stedet henviste Thorning-Schmidt til sin justitsminister, Mette Frederiksen (S).

»Nu er der så en redegørelse, der rejser en stribe kritiske spørgsmål, og den bliver statsministeren nødt til at forholde sig til. Det rigtige ville være at gøre det i Retsudvalget. Det ville jeg selv have gjort«, lød det fra Venstres formand, Lars Løkke Rasmussen i spørgetimen i Folketingssalen den 12. maj.

Når det gælder regeringens nedlæggelse af Irak- og Afghanistankommissionen, forholder det sig tilsyneladende anderledes. I hvert fald har statsminister Lars Løkke Rasmussen ikke i sinde at svare på spørgsmål om den sag, fastslår han over for Folketinget.